CELEX: C2005/281/19
Language: et
Date: 2005-11-12 00:00:00
Title: Kohtuasi C-342/05: Euroopa Ühenduste Komisjoni 19. septembri 2005. aasta hagi Soome Vabariigi vastu

12.11.2005   
            
            
               ET
            
            
               Euroopa Liidu Teataja
            
            
               C 281/10
            
         Euroopa Ühenduste Komisjoni 19. septembri 2005. aasta hagi Soome Vabariigi vastu
   (Kohtuasi C-342/05)
   (2005/C 281/19)
   Kohtumenetluse keel: soome
   Euroopa Ühenduste Komisjon esitas 19. septembril 2005 Euroopa Ühenduste Kohtule hagi Soome Vabariigi vastu. Hageja esindajad on M. van Beek ja I. Koskinen, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1)
            
            
               tuvastada, et kuna Soome Vabariik on regulaarselt lubanud pidada jahti huntidele vastuolus nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta (1) artikli 16 lõikes 1 sätestatud eranditega, on Soome Vabariik jätnud täitmata selle direktiivi artikli 12 lõikest 1 ja artikli 16 lõikest 1 tulenevad kohustused;
            
         
               2)
            
            
               mõista kohtukulud välja Soome Vabariigilt.
            
         Väited ja peamised argumendid
   Direktiivi 92/43/EMÜ artikkel 16 näeb ette erandi liikide kaitset käsitlevast artiklis 12 ette nähtud range kaitse süsteemist, mistõttu seda tuleb tõlgendada kitsalt. Artikli lõikes 1 on punktides a–e sätestatud erandite tegemiseks ette nähtud kaks eeltingimust. Esiteks ei tohi erand kahjustada kõnealuste liikide populatsioonide soodsa kaitsetaseme säilitamist nende looduslikul levilal Teiseks on erandi tegemine võimalik vaid juhul, kui muud rahuldavat lahendust ei ole.
   Kuna hundi kaitse tase Soomes ei ole soodne ning on võimalik kasutada muid alternatiivseid lahendusi ning kuna jahiluba hundi küttimiseks antakse regulaarselt, ilma et oleks nõuetekohaselt tuvastatud seos eriti suurt kahju tekitava isendiga, on huntide küttimine Soomes lubatud sellises ulatuses, mis ületab direktiivi 92/43/EMÜ artiklis 16 sätestatud tingimusi.
   
      (1)  EÜT L 206, 1992, lk 7.